CELEX: 32019D1738
Language: sk
Date: 2019-10-16 00:00:00
Title: Vykonávacie rozhodnutie Komisie (EÚ) 2019/1738 zo 16. októbra 2019, ktorým sa Dánskemu kráľovstvu povoľuje uzatvoriť s Grónskom a Faerskými ostrovmi dohody o prevodoch finančných prostriedkov [oznámené pod číslom C(2019) 7302] (Iba dánske znenie je autentické)

18.10.2019   
               
               
                  SK
               
               
                  Úradný vestník Európskej únie
               
               
                  L 265/10
               
            
         VYKONÁVACIE ROZHODNUTIE KOMISIE (EÚ) 2019/1738
         zo 16. októbra 2019,
         ktorým sa Dánskemu kráľovstvu povoľuje uzatvoriť s Grónskom a Faerskými ostrovmi dohody o prevodoch finančných prostriedkov
         [oznámené pod číslom C(2019) 7302]
         (Iba dánske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/847 z 20. mája 2015 o údajoch sprevádzajúcich prevody finančných prostriedkov, a ktorým sa zrušuje nariadenie (ES) č. 1781/2006 (1), a najmä na jeho článok 24,
         so zreteľom na žiadosť Dánskeho kráľovstva podľa článku 24 nariadenia (EÚ) 2015/847,
         keďže:
         
                     (1)
                  
                  
                     Na základe rozhodnutia Komisie 2012/43/EÚ (2) bola Dánsku udelená výnimka, pokiaľ ide o prevody finančných prostriedkov medzi Grónskom a Faerskými ostrovmi a Dánskom.
                  
               
                     (2)
                  
                  
                     Dňa 1. mája 2019 Dánsko požiadalo o obnovenie výnimky v súlade s článkom 24 nariadenia (EÚ) 2015/847 v prípade prevodov finančných prostriedkov medzi Grónskom a Dánskom a Faerskými ostrovmi a Dánskom.
                  
               
                     (3)
                  
                  
                     Na stretnutí Výboru pre prevenciu prania špinavých peňazí a financovania terorizmu 19. júla 2019 sa členským štátom písomným postupom oznámilo, že Komisia dospela k záveru, že dostala všetky potrebné informácie na posúdenie žiadosti Dánska.
                  
               
                     (4)
                  
                  
                     Grónsko ani Faerské ostrovy nie sú súčasťou územia Únie, ktoré je vymedzené v súlade s článkom 52 Zmluvy o Európskej únii a článkom 355 Zmluvy o fungovaní Európskej únie. Tieto územia tvoria súčasť menovej oblasti Dánska. Grónsko a Faerské ostrovy preto spĺňajú kritérium stanovené v článku 24 ods. 1 druhom pododseku písm. a) nariadenia (EÚ) 2015/847.
                  
               
                     (5)
                  
                  
                     Poskytovatelia platobných služieb v Grónsku a na Faerských ostrovov sa priamo zúčastňujú na platobných a zúčtovacích systémoch v Dánsku, konkrétne na systéme Kronos a Sumclearing. Spĺňajú preto kritérium stanovené v článku 24 ods. 1 druhom pododseku písm. b) nariadenia (EÚ) 2015/847.
                  
               
                     (6)
                  
                  
                     Aby mohli byť nariadenia Únie uplatniteľné na Grónsko a Faerské ostrovy, Dánsko by malo na tieto účely prijať osobitné právne predpisy. Dánsko tým, že prijalo zákon č. 325 z 30. marca 2019 týkajúci sa Faerských ostrovov a zákon č. 326 z 30. marca 2019 týkajúci sa Grónska, zabezpečilo, aby tieto územia do svojho právneho poriadku včlenili ustanovenia, ktoré zodpovedajú ustanoveniam nariadenia (EÚ) 2015/847.
                  
               
                     (7)
                  
                  
                     Preto Grónsko aj Faerské ostrovy prijali rovnaké pravidlá ako tie, ktoré sa zaviedli podľa nariadenia (EÚ) 2015/847, a od svojich príslušných poskytovateľov platobných služieb požadujú, aby ich uplatňovali, a tým splnili kritérium stanovené v článku 24 ods. 1 druhom pododseku písm. c) uvedeného nariadenia.
                  
               
                     (8)
                  
                  
                     Preto by sa Dánsku mala udeliť požadovaná výnimka.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre prevenciu prania špinavých peňazí a financovania terorizmu,
                  
               PRIJALA TOTO ROZHODNUTIE:
         
            Článok 1
            Dánske kráľovstvo je oprávnené uzatvoriť dohody s Grónskom a Faerskými ostrovmi o tom, že prevody finančných prostriedkov medzi Dánskom a Grónskom a Dánskom a Faerskými ostrovmi sa na účely nariadenia (EÚ) 2015/847 považujú za prevody finančných prostriedkov v rámci Dánska.
         
         
            Článok 2
            Rozhodnutie 2012/43/EÚ sa zrušuje.
         
         
            Článok 3
            Toto rozhodnutie je určené Dánskemu kráľovstvu.
         
         
            V Bruseli 16. oktobra 2019
            
               
                  Za Komisiu
               
               Věra JOUROVÁ
               
                  členka Komisie
               
            
         
         
            (1)  Ú. v. EÚ L 141, 5.6.2015, s. 1.
         
            (2)  Vykonávacie rozhodnutie Komisie 2012/43/EÚ z 25. januára 2012 na základe ktorého sa Dánske kráľovstvo oprávňuje uzatvoriť s Grónskom a Faerskými ostrovmi dohody o tom, aby sa s prevodmi finančných prostriedkov medzi Dánskom a týmito územiami zaobchádzalo ako s prevodmi finančných prostriedkov v rámci Dánska v súlade s nariadením Európskeho parlamentu a Rady (ES) č. 1781/2006 (Ú. v. EÚ L 24, 27.1.2012, s. 12).